ส่วนที่ 1

ข้อมูลสรุป (Executive Summary)

  บริษัท นวนคร จำกัด (มหาชน) ก่อตั้งเมื่อวันที่ 26 มีนาคม 2514
  โดยมีวัตถุประสงค์เพื่อดำเนินธุรกิจด้านพัฒนาอสังหาริมทรัพย์ในรูปแบบเขตส่งเสริมอุตสาหกรรมนวนครพร้อมระบบสาธารณูปโภค
  ให้เป็นแบบอย่างของนิคมอุตสาหกรรมแห่งแรกของประเทศไทยโดยนำโรงงานที่กระจัดกระจายตามชุมชนให้เข้ามาอยู่รวมกันเพื่อความเป็นระเบียบและสะดวกต่อการควบคุมและป้องกันปัญหาสิ่งแวดล้อมที่จะเกิดขึ้น
  ที่ตั้งของโครงการเขตส่งเสริมอุตสาหกรรมนวนครตั้งอยู่ ณ ตำบลคลองหนึ่ง อำเภอคลองหลวง
  จังหวัดปทุมธานี
  ซึ่งเป็นทำเลที่มีข้อได้เปรียบในด้านการคมนาคมขนส่งที่สะดวกรวดเร็วและหลากหลาย
  ทั้งการขนส่งทางรถยนต์ รถไฟ และเครื่องบิน เนื่องจากด้านหน้าของโครงการติดถนนพหลโยธิน
  กม. 46 ด้านหลังติดทางรถไฟห่างจากท่าอากาศยานดอนเมืองเพียง 20
  กิโลเมตรและห่างจากสนามบินสุวรรณภูมิเพียง 60 กิโลเมตร
  โครงการเขตส่งเสริมอุตสาหกรรมนวนครมีพื้นที่โครงการทั้งสิ้นประมาณ 6,485 ไร่
  แบ่งพื้นที่โครงการออกเป็นเขตอุตสาหกรรม, เขตที่อยู่อาศัยเขตพาณิชยกรรม, เขตปลอดอากร
  และเขตระบบสาธารณูปโภคและพื้นที่สีเขียวร้อยละ 60, 15, 5, 4 และ 16
  ของพื้นที่ทั้งหมดตามลำดับ คงเหลือพื้นที่พร้อมขายในปัจจุบันทั้งสิ้นประมาณ 542 ไร่
  ซึ่งพื้นที่พร้อมขายทั้งหมดสามารถปรับเปลี่ยนได้ตามความต้องการของลูกค้าและความเหมาะสมของพื้นที่
  ทั้งนี้ เมื่อต้นปี 2546
  บริษัทได้จัดซื้อที่ดินทางด้านทิศตะวันตกเฉียงเหนือซึ่งติดกับเขตส่งเสริมอุตสาหกรรมนวนครเดิมประมาณ
  137 ไร่
  มาพัฒนาเป็นเขตปลอดอากรเพื่อเป็นการจูงใจให้นักลงทุนเข้ามาลงทุนโดยจะได้รับสิทธิประโยชน์ทางภาษีอากร
  ซึ่งได้รับความสนใจและตอบรับจากนักลงทุนเป็นอย่างดี นอกจากนี้
  บริษัทยังได้ขยายการลงทุนในเขตประกอบการอุตสาหกรรมแห่งใหม่เพื่อเป็นช่องทางการสร้างรายได้แหล่งใหม่
  โดยบริษัทได้จัดซื้อที่ดินจำนวน 1,903 ไร่
  มาพัฒนาเป็นโครงการเขตประกอบการอุตสาหกรรมแห่งใหม่ที่อำเภอสูงเนิน จังหวัดนครราชสีมา
  ภายใต้ชื่อโครงการ “เขตประกอบการอุตสาหกรรมนวนคร (นครราชสีมา)”
  คงเหลือพื้นที่พร้อมขายในปัจจุบัน ทั้งสิ้นประมาณ 1,123 ไร่ ซึ่งพื้นที่ดังกล่าวตั้งอยู่ในเขตพื้นที่ 3
  เพื่อเป็นการสร้างทางเลือกให้กับนักลงทุนที่ตัดสินใจมาตั้งโรงงานในเขตประกอบการอุตสาหกรรมแห่งใหม่ของบริษัทเพื่อรับสิทธิประโยชน์ด้านการส่งเสริมการลงทุนจากคณะกรรมการส่งเสริมการลงทุน
  (BOI) โดยแบ่งพื้นที่โครงการออกเป็นเขตอุตสาหกรรม , เขตพาณิชยกรรม
  และเขตระบบสาธารณูปโภคและพื้นที่สีเขียวร้อยละ 68, 1 และ 31 ของพื้นที่ทั้งหมดตามลำดับ
  ปัจจุบันระบบสาธารณูปโภคเฟสที่ 1 บนพื้นที่ขายระยะที่ 1 ประกอบไปด้วย งานก่อสร้างเขื่อนดิน
  สถานีสูบน้ำฝนแห่งที่ 1 บ่อเก็บน้ำฝน อ่างเก็บน้ำดิบ รั้วและอาคารสำนักงาน งานก่อสร้างถนน
  ระบบระบายน้ำฝน ท่อระบายน้ำเสีย และท่อเมนจ่ายน้ำประปา ท่อส่งน้ำดิบ โรงผลิตน้ำประปา
  และโรงบำบัดน้ำเสียกลาง ซึ่งปัจจุบันได้ดำเนินการก่อสร้างเสร็จแล้ว ในส่วนระบบสาธารณูปโภค
  เฟสที่ 2 และ 3 อยู่ระหว่างการดำเนินการก่อสร้าง คาดว่าจะแล้วเสร็จภายในปี 2552 นี้
  อนึ่งบริษัทได้รับการส่งเสริมการลงทุนของโครงการเขตประกอบการอุตสาหกรรมนวนคร
  (นครราชสีมา) จาก BOI แล้วเมื่อวันที่ 24 สิงหาคม 2548
  ซึ่งจะได้รับสิทธิประโยชน์ในฐานะผู้ประกอบการเขต 3 ทุกประการ

  บริษัทจดทะเบียนแปรสภาพเป็นบริษัทมหาชนจำกัด เมื่อวันที่ 31 ตุลาคม 2545
  และเข้าเป็นบริษัทจดทะเบียนในตลาดหลักทรัพย์แห่งประเทศไทย เมื่อวันที่ 14 พฤษภาคม 2547
  โดยได้ออกหุ้นสามัญเพิ่มทุนเสนอขายให้แก่ประชาชนทั่วไปจำนวน 20,000,000 หุ้น
  ในราคาหุ้นละ 25 บาท ทำให้บริษัทมีทุนจดทะเบียนชำระแล้ว 927,110,000 บาท
  ต่อมาเมื่อวันที่ 9 มีนาคม 2548 บริษัทได้เสนอขายหุ้นสามัญจำนวน 4,128,400
  หุ้นให้แก่กรรมการและพนักงานเพื่อตอบแทนความตั้งใจทุ่มเทการทำงานให้บริษัทประสบความสำเร็จด้วยดีและเพื่อรักษาพนักงานที่มีคุณภาพให้อยู่กับบริษัทต่อไป
  ทำให้บริษัทมีทุนจดทะเบียนชำระแล้วทั้งสิ้น 968,394,000 บาท แบ่งเป็นหุ้นสามัญ 96,839,400
  หุ้นมูลค่าที่ตราไว้หุ้นละ 10 บาท

  เมื่อวันที่ 25 เมษายน 2548 ที่ประชุมสามัญผู้ถือหุ้นประจำปี 2548 มีมติให้ออกและ
  จัดสรรใบสำคัญแสดงสิทธิที่จะซื้อหุ้นสามัญของบริษัท อายุ 5 ปี จำนวน 48,419,700 หน่วย
  ให้แก่ผู้ถือหุ้นเดิมตามสัดส่วนโดยไม่คิดมูลค่า ในอัตราส่วน 2 หุ้นเดิมต่อ 1 ใบสำคัญแสดงสิทธิ
  (เศษของหุ้นให้ปัดทิ้ง) โดยมีอัตราการใช้สิทธิ 1 หน่วยใบสำคัญแสดงสิทธิ ต่อ 1 หุ้นสามัญ
  (ยกเว้นจะมีการปรับสิทธิตามข้อกำหนดสิทธิที่กำหนด) ราคาการใช้สิทธิหุ้นละ 10.00 บาท
  และมีมติให้เพิ่มทุนจดทะเบียนอีก 48,419,700 หุ้น
  เพื่อรองรับการใช้สิทธิของใบสำคัญแสดงสิทธิดังกล่าว ทำให้ปัจจุบัน บริษัทมีทุนจดทะเบียนทั้งสิ้น
  1,452,591,000 บาท

  วันที่ 14 มิถุนายน 2549 บริษัท ได้มีมติในการเปลี่ยนแปลงมูลค่าหุ้นที่ตราไว้ จากหุ้นละ 10 บาท
  เป็นหุ้นละ 1 บาท ดังนั้น จึงทำให้มีการเปลี่ยนแปลงราคาการใช้สิทธิของใบสำคัญแสดงสิทธิ
  (NNCL-W1) จากเดิมที่ราคาการใช้สิทธิ 10 บาท ต่อ 1 หุ้น เป็น 1 บาท ต่อ 1 หุ้น ทั้งนี้
  วันกำหนดการใช้สิทธิครั้งที่ 1 ตรงกับวันที่ 29 ธันวาคม 2549
  โดยกำหนดให้ผู้ถือใบสำคัญแสดงสิทธิสามารถใช้สิทธิซื้อหุ้นสามัญของบริษัทในอัตราส่วนใบสำคัญแสดงสิทธิ
  1 หน่วย ต่อหุ้นสามัญ 1 หุ้น ในราคาหุ้นละ 1.00 บาท และมีผู้ที่มาใช้สิทธิซื้อหุ้นของบริษัท
  คิดเป็นจำนวนทั้งหมด 21,450,300 บาท และบริษัทได้จดทะเบียนเปลี่ยนแปลงทุนชำระแล้วจาก
  968,394,000 บาท เป็น 989,844,300 บาท

  วันกำหนดการใช้สิทธิครั้งที่ 2 ตรงกับวันที่ 30 มีนาคม 2550
  มีผู้ยื่นใบสำคัญแสดงสิทธิเพื่อใช้สิทธิซื้อหุ้นสามัญจำนวน 83,457,220 หุ้น
  จึงทำให้การจดทะเบียนเพิ่มทุนชำระแล้วเป็น 1,073,301,520 บาท

  วันกำหนดการใช้สิทธิครั้งที่ 3 ตรงกับวันที่ 29 มิถุนายน 2550
  มีผู้ยื่นใบสำคัญแสดงสิทธิเพื่อใช้สิทธิซื้อหุ้นสามัญจำนวน 53,520,3000 หุ้น
  จึงทำให้การจดทะเบียนเพิ่มทุนชำระแล้วเป็น 1,126,821,820 บาท

  วันกำหนดการใช้สิทธิครั้งที่ 4 และ 5 ตรงกับวันที่ 28 กันยายน 2550 และ 28 ธันวาคม 2550
  ไม่มีผู้ยื่นใบสำคัญแสดงสิทธิเพื่อใช้สิทธิซื้อหุ้นสามัญ จึงทำให้ ณ วันที่ 31 ธันวาคม 2550
  มีทุนจดทะเบียน เรียกชำระแล้วเป็น 1,126,821,820 บาท
  และใบสำคัญแสดงสิทธิที่จะซื้อหุ้นสามัญที่ยังไม่ได้ใช้สิทธิจำนวน 325,769,120 หน่วย

  ปัจจุบัน บริษัทมีทุนจดทะเบียนชำระแล้วเพิ่มขึ้นเป็น 1,126,821,820 บาท
  เนื่องจากในระหว่างปี 2550 มีผู้ถือใบสำคัญแสดงสิทธิมาใช้สิทธิซื้อหุ้นสามัญของบริษัททั้งสิ้น
  158,427,820 บาท และคงเหลือใบสำคัญแสดงสิทธิที่ยังไม่ได้สิทธิอีกจำนวน 325,769,120
  หน่วย ซึ่งใบสำคัญแสดงสิทธิดังกล่าวมีวันกำหนดการใช้สิทธิครั้งสุดท้ายตรงกับวันที่ 30 กันยายน
  2553

  ฐานะทางการเงิน ณ 31 ธันวาคม 2551 บริษัทมีสินทรัพย์รวม 3,400.06 ล้านบาท ลดลงจากปี
  2550 จำนวน 21.16 ล้านบาท หรือ คิดเป็นร้อยละ 0.63%

  ในส่วนผลการดำเนินงานของบริษัทในปี 2550 บริษัทมียอดรายได้รวม 1,148.15 ล้านบาท
  แบ่งเป็นรายได้จากการขายที่ดิน 643.36 ล้านบาท รายได้จากการให้บริการ 479.42 ล้านบาท
  รายได้อื่นๆ 25.37 ล้านบาท และมีกำไรสุทธิจำนวน 330.24 ล้านบาท

  สำหรับผลการดำเนินงานของบริษัทในปี 2551 บริษัทมียอดรายได้รวม 736.23 ล้านบาท
  แบ่งเป็นรายได้จากการขายที่ดิน 186.00 ล้านบาท รายได้จากการให้บริการ 490.37 ล้านบาท
  รายได้อื่นๆ 59.86 ล้านบาท และมีกำไรสุทธิจำนวน 77.56 ล้านบาท